b'\n_START_ARTICLE_\nVictor Dragomirescu\n_START_PARAGRAPH_\nVictor Dragomirescu (n. 1912, Bilciure\xc8\x99ti, jude\xc8\x9bul D\xc3\xa2mbovi\xc8\x9ba - d. 22 septembrie 1939, Bucure\xc8\x99ti) a fost un legionar rom\xc3\xa2n, unul din \xc8\x99efii Fr\xc4\x83\xc8\x9biilor de Cruce \xc8\x99i membru al Comandamentului de prigoan\xc4\x83.\n_START_SECTION_\nBiografie\n_START_PARAGRAPH_\nVictor Dragomirescu s-a n\xc4\x83scut \xc3\xaen 1912 \xc3\xaen comuna Bilciure\xc8\x99ti, jude\xc8\x9bul D\xc3\xa2mbovi\xc8\x9ba. Dragomirescu a fost inginer chimist, absolvent al \xc8\x98colii Politehnice din Bucure\xc8\x99ti. A aderat la Mi\xc8\x99carea Legionar\xc4\x83 devenind unul din \xc8\x99efii Fr\xc4\x83\xc8\x9biilor de Cruce, Corpul Studen\xc8\x9besc Legionar, \xc8\x99i a fost decorat cu Crucea Alb\xc4\x83 de c\xc4\x83tre Corneliu Zelea Codreanu. Crucea Alb\xc4\x83 era decora\xc8\x9bia acordat\xc4\x83 legionarilor pentru vitejie non-violent\xc4\x83, pentru des\xc4\x83v\xc3\xa2r\xc8\x99ire sufleteasc\xc4\x83._NEWLINE_Dup\xc4\x83 arestarea lui Codreanu a f\xc4\x83cut parte din grupul celor 15 care s-au reunit pe 30 aprilie 1938 \xc3\xaentr-o cas\xc4\x83 conspirativ\xc4\x83 situat\xc4\x83 pe strada Olari nr. 3 din Bucure\xc8\x99ti pentru a organiza comandamentul de prigoan\xc4\x83, structur\xc4\x83 ce urma s\xc4\x83 conduc\xc4\x83 Mi\xc8\x99carea Legionar\xc4\x83 \xc3\xaen absen\xc8\x9ba \xc8\x99efului istoric._NEWLINE_\xc3\x8en condi\xc8\x9biile \xc3\xaen care se accentua presiunea exercitat\xc4\x83 de autorit\xc4\x83\xc8\x9bi asupra G\xc4\x83rzii de Fier, pe 11 februarie 1939 Victor Dragomirescu a \xc3\xaencercat s\xc4\x83 p\xc4\x83r\xc4\x83seasc\xc4\x83 \xc8\x9bara la bordul unui avion pilotat de un alt legionar, av\xc3\xa2nd ca destina\xc8\x9bie Ungaria (sau Polonia dup\xc4\x83 alte surse). Avionul s-a pr\xc4\x83bu\xc8\x99it \xc3\xaens\xc4\x83 la decolarea de pe aeroportul B\xc4\x83neasa \xc8\x99i Dragomirescu a fost spitalizat la Spitalul Militar \xe2\x80\x9eRegine Elisabeta\xe2\x80\x9d. A fost arestat de c\xc4\x83tre Siguran\xc8\x9b\xc4\x83 \xc8\x99i \xc3\xaenchis la V\xc4\x83c\xc4\x83re\xc8\x99ti. \xc3\x8en \xc3\xaenchisoare s-a opus organiz\xc4\x83rii comandourilor mor\xc8\x9bii.\n_START_SECTION_\nAsasinarea\n_START_PARAGRAPH_\nLa 22 septembrie 1939, \xc3\xaen ziua urm\xc4\x83toare asasin\xc4\x83rii primului ministru Armand C\xc4\x83linescu de c\xc4\x83tre un comandou legionar, Victor Dragomirescu a fost ridicat din \xc3\xaenchisoare de o echip\xc4\x83 de poli\xc8\x9bi\xc8\x99ti condus\xc4\x83 de comisarul Alexandru Davidescu, torturat \xc8\x99i asasinat, corpul s\xc4\x83u fiind incinerat \xc3\xaen cursul serii la Crematoriul Cenu\xc8\x99a din Bucure\xc8\x99ti. Dup\xc4\x83 unele surse, Dragomirescu ar fi fost \xc3\xaenc\xc4\x83 \xc3\xaen via\xc8\x9b\xc4\x83 \xc3\xaen momentul inciner\xc4\x83rii._NEWLINE_Un an mai t\xc3\xa2rziu, \xc3\xaen noaptea de 26-27 noiembrie 1940, concomitent cu Masacrul de la Jilava, comisarul Alexandru Davidescu a fost \xc3\xaempu\xc8\x99cat de un grup de legionari \xc3\xaen P\xc4\x83durea Balota-Vl\xc4\x83sia, l\xc3\xaeng\xc4\x83 Ploie\xc8\x99ti, \xc8\x99i a decedat de pe urma r\xc4\x83nilor c\xc3\xa2teva zile mai t\xc3\xa2rziu, la spitalul Schuller din Ploie\xc8\x99ti._NEWLINE_Victor Dragomirescu a fost logodnicul legionarei Lucia Trandafir, \xc8\x99ef\xc4\x83, \xc3\xaentre anii 1936 - 1938, a Cet\xc4\x83\xc8\x9builor de fete, ramura feminin\xc4\x83 a mi\xc8\x99c\xc4\x83rii legionare.'